ກະຊວງ ໂຍທາທິການ ແລະ ຂົນສົ່ງ ສະເຫຼີມສະຫຼອງບຸນປີໃໝ່ລາວ ປະຈຳປີ ພສ 2560 ແລະ ພິທີຍ້ອງຍໍຂະບວນການກິລາຂອງກະຊວງ
ເນື່ອງໃນໂອກາດສະເຫຼີມສະຫຼອງບຸນປີໃໝ່ລາວ ປະຈຳປີ ພສ 2560 ແລະ ພິທີຍ້ອງຍໍຂະບວນ ການກິລາຂອງກະຊວງ ໂຍທາທິການ ແລະ ຂົນສົ່ງ ໃຫ້ມີເນື້ອໃນຖືກຕ້ອງສອດຄ່ອງຕາມ ຮີດຄອງປະເພນີລາວ, ແນໃສ່ການອະນຸລັກຮັກສາ, ເສີມຂະຫຍາຍມູນເຊື້ອ, ສົ່ງເສີມຮີດຄອງປະເພນີທີ່ດີງາມ ແລະ ຄວາມສາມັກຄີເປັນປຶກແຜ່ນຂອງຊາດທີ່ເຄີຍປະຕິບັດ ກັນມາແຕ່ດົນນານແລ້ວ. ກະຊວງ ໂຍທາທິການ ແລະ ຂົນສົ່ງ ໄດ້ຈັດພິທີທາງສາສະໜາ ຕັກບາດ ຖະຫວາຍສັງຄະທານ ແດ່ພະສົ່ງສຳມະເນນ, ບາສີສູ່ຂັວນ ແລະ ພາເຂົ້າສາມັກຄີ ໃນວັນອັງຄານ, ວັນທີ 11 ເມສາ 2017 ທີ ກະຊວງ ໂຍທາທິການ ແລະ ຂົນສົ່ງ ເພື່ອເປັນການເຕົ້າໂຮມຄວາມສາມັກຄີ, ພົບປະກັບພະນັກງານອາວຸໂສ ແລະ ສະແດງເຖິງຄວາມຮູ້ບຸນຄຸນຕໍ່ຄະນະພັກ ຄະນະນຳ ແລະ ພະນັກງານແຕ່ອາດິດຈົນເຖິງປະຈຸບັນ ແລະ ຖືເອົາໂອກາດນີ້ອວຍພອນໄຊເຊິ່ງກັນ ແລະ ກັນ ດ້ວຍບັນຍາກາດເບີກບານມ່ວນຊື່ນ, ໃນໂອກາດສະເຫຼີມສະຫຼອງບຸນປີໃໝ່ນີ້ ໂດຍໃຫ້ກຽດເຂົ້າຮ່ວມຂອງ ທ່ານ ປອ ບຸນຈັນ ສິນທະວົງ ລັດຖະມົນຕີກະຊວງ ຍທຂ; ທ່ານ ລັດຕະນະມະນີ ຄູນນີວົງ ຮອງລັດຖະມົນຕີ; ທ່ານ ນາງ ວິໄລຄຳ ໂພສາລາດ ຮອງລັດຖະມົນຕີ; ທ່ານ ປອ ສັນຕິສຸກ ສິມມາລາວົງ ຮອງລັດຖະມົນຕີ ກະຊວງ ໂຍທາທິການ ແລະ ຂົນສົ່ງ ພ້ອມດ້ວຍ ຄະນະພັກ ຄະນະນຳ ກະຊວງ ຍທຂ, ມີບັນດາກົມ, ກອງ, ຫ້ອງການ, ສະຖາບັນ ແລະ ບັນດາລັດວິສາຫະກິດ ອ້ອມຂ້າງກະຊວງ ໂຍທາທິການ ແລະ ຂົນສົ່ງ.
ໃນພິທີດັ່ງກ່າວ ຊຶ່ງຕອນເຊົ້າໄດ້ມີພິທີທາງສາສະໜາ ຕັກບາດ ຖະຫວາຍສັງຄະທານ ແດ່ພະສົ່ງສຳມະເນນ, ບາສີສູ່ຂັວນ ແລະ ພາເຂົ້າສາມັກຄີ. ນອກຈາກນັ້ນ ຍັງໄດ້ຈັດພິທີອວຍພອນພະນັກງານອາວຸໂສບຳນານ ແລະ ພິທີຍ້ອງຍໍຂະບວນການກິລາຂອງກະຊວງ ໂຍທາທິການ ແລະ ຂົນສົ່ງ ຊຶ່ງໃນພິທີກໍ່ໄດ້ມອບໃບຍ້ອງຍໍໃຫ້ ບັນດາພາກສ່ວນອຸປະຖຳກອງປະຊຸມ ຍທຂ ທົ່ວປະເທດ ປະຈຳປີ 2016 ແລະ ມອບໃບຍ້ອງຍໍໃຫ້ ນັກກິລາດີເດັ່ນ ແລະ ຄະນະຮັບຜິດຊອບກິລາເປຕັງຂອງກະຊວງ ທີໄດ້ຂັນຊະນະເລີດຂອງປະທານສະພາແຫ່ງຊາດ ແລະ ຂັນຊະນະເລີດ ຂອງທ່ານ ນາຍົກລັດຖະມົນຕີ. ໃນພິທີສະເຫຼີມສະຫຼອງດັ່ງກ່າວ ແມ່ນເຕັມໄປດ້ວຍຄວາມສາມັກຄີ ແລະ ເບີກບານມ່ວນຊື່ນ.
ເພື່ອປະຕິບັດຕາມແຈ້ງການຂອງຫ້ອງວ່າການສຳນັກງານນາຍົກລັດຖະມົນຕີ ໃນການປະຢັດ ມັດທະຢັດ ແລະ ໃຫ້ໄດ້ຮິດຄອງປະເພນີ້ອັນດີງາມຂອງຊາດລາວເຮົາ, ໃນການຫຼິ້ນບຸນປີໃໝ່ລາວຕ້ອງໃຫ້ພໍດີພໍງາມ ຫຼີກລ່ຽງການຈັດພິທີແບບໃຫຍ່ໂຕ ຟຸມເຟືອຍ. ບໍ່ໃຫ້ນຳໃຊ້ງົບປະມານ ແລະ ພາຫະນະຂອງລັດ ໄປທ່ຽວຫຼີ້ນບຸນ, ຫຼີກລ່ຽງການຊື້-ຂາຍເຄື່ອງດື່ມມຶນເມົາໃນວັດວາອາຮາມ, ສະຖານທີ່ສັກກະລະບູຊາ, ການຫຼິ້ນ, ກິນ, ການດື່ມ ແລະ ມ່ວນຊື່ນໃຫ້ຢູ່ໃນຂອບເຂດ, ຕາມລະບຽບການຕ່າງໆຂອງເຈົ້າໜ້າທີ່ກ່ຽວຂ້ອງກຳນົດໄວ້ ແລະ ເພື່ອຮັບປະກັນຄວາມປອດຕາມທ້ອງຖະໜົນ, ໃຫ້ເພີ່ມທະວີການໂຄສະນາ ປູກຈິດສຳນຶກ “ເມົາແລ້ວບໍ່ຂັບລົດ” ເພື່ຶອປ້ອງກັນການເກີດອຸບັດຕິເຫດ; ການສະເຫຼີມສະຫຼອງຫົດນ້ຳ ຕ້ອງຮັບປະກັນບໍ່ສ້າງຄວາມເສຍຫາຍ ແລະ ບໍ່ເປັນອັນຕະລາຍຕໍ່ຊິວິດ ແລະ ຊັບສິນຂອງບຸກຄົນ ແລະ ສະຖານທີ່ສາທາລະນະ.